L 335/42
SL
Uradni list Evropske unije
29.12.2022
Člen 4
Pospešitev postopka izdaje dovoljenj za namestitev opreme za sončno energijo
1.
Postopek izdaje dovoljenj za namestitev opreme za sončno energijo in objektov za skladiščenje energije na isti lokaciji, vključno s solarnimi napravami, integriranimi v stavbe, in opremo za sončno energijo, nameščeno na strehe, v obstoječih ali prihodnjih umetnih strukturah, z izjemo površin umetnih vodnih teles, traja največ tri mesece, pod pogojem, da glavni namen takih struktur ni proizvodnja sončne energije.
Z odstopanjem od člena 4(2) Direktive 2011/92/EU in točk 3(a) in (b) Priloge II, bodisi samostojno bodisi v povezavi s točko 13(a) Priloge II k navedeni direktivi, so take namestitve opreme za sončno energijo izvzete iz morebitne zahteve, da se ugotovi, ali je za projekt potrebna presoja vplivov na okolje, ali iz zahteve za izvedbo namenske presoje vplivov na okolje.
2.
Države članice lahko nekatera območja ali strukture izključijo iz določb odstavka 1 zaradi varstva kulturne ali zgodovinske dediščine ali iz razlogov, povezanih z nacionalnimi obrambnimi interesi ali varnostjo.
3.
Za postopek izdaje dovoljenja za namestitev opreme za sončno energijo, vključno za samooskrbovalce z energijo iz obnovljivih virov, z zmogljivostjo 50 kW ali manj se šteje, da je dovoljenje podano, če ustrezni organi ali subjekti ne odgovorijo v enem mesecu po vložitvi vloge, pod pogojem, da zmogljivost opreme za sončno energijo ne presega obstoječe zmogljivosti priključka na distribucijsko omrežje.
4.
Kadar uporaba praga iz odstavka 3 tega člena povzroči znatno upravno breme ali omeji delovanje električnega omrežja, lahko države članice uporabijo nižji prag, ki pa mora biti nad 10,8 kW.
5.
Vse odločitve, ki izhajajo iz postopkov izdaje dovoljenj iz odstavka 1 tega člena, se objavijo v skladu z obstoječimi obveznostmi.
Člen 5
Nadomestitev stare zmogljivosti z novo v elektrarnah, ki izkoriščajo obnovljive vire energije
1.
Postopek izdaje dovoljenj za nadomestitev stare zmogljivosti z novo v projektih, vključno z dovoljenji v zvezi z nadgradnjo sredstev, potrebnih za njihovo priključitev na omrežje, kadar se zaradi nadomestitve stare zmogljivosti z novo poveča zmogljivost, traja največ šest mesecev, vključno s presojami vplivov na okolje, kadar to zahteva ustrezna zakonodaja.
2.
Kadar se zaradi nadomestitve stare zmogljivosti z novo zmogljivost elektrarne, ki izkorišča obnovljive vire energije, ne poveča za več kot 15 %, in brez vplivanja na potrebo po oceni morebitnih vplivov na okolje na podlagi odstavka 3 tega člena se priključitev na prenosno ali distribucijsko omrežje dovoli v treh mesecih po predložitvi vloge ustreznemu subjektu, razen če obstajajo upravičeni varnostni pomisleki ali če so sestavni deli sistema tehnično nezdružljivi.
3.
Kadar je treba za nadomestitev stare zmogljivosti z novo v elektrarni, ki izkorišča obnovljive vire energije, ali z nadgradnjo povezane omrežne infrastrukture, ki je potrebna za vključitev obnovljivih virov energije v elektroenergetski sistem, sprejeti odločitev, ali je za projekt potreben postopek presoje vplivov na okolje ali presoja vplivov na okolje na podlagi člena 4 Direktive 2011/92/EU, se taka predhodna določitev in/ali presoja vplivov na okolje omeji na morebitne pomembne vplive, ki izhajajo iz spremembe ali razširitve v primerjavi s prvotnim projektom.